Diari Oficial de la Generalitat Valenciana


Sumari del DOGV 1789, del 25-05-1992 (1992/824891)

ORDRE de 22 de maig de 1992, de la Conselleria de Treball i Afers Socials, amb la qual s'estableixen els serveis essencials mínims per a la vaga convocada per al dia. 28 de maig de 1992.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1992/05/22/(1)/dof/vci/html**

### Dades del document

Número de DOGV
:   1789

Data del DOGV
:   25-05-1992

Secció del DOGV
:   DISPOSICIONS GENERALS

Número del document
:   1992/824891


Data del document
:   22-05-1992

Organisme emissor
:   Conselleria de Treball i Afers Socials

Tipus de document
:   Ordre

Ordre de 22 de maig de 1992, de la Conselleria de Treball i Afers Socials, amb la qual s'estableixen els serveis essencials mínims per a la vaga convocada per al dia 28 de maig de 1992.  
Les organitzacions sindicals més representatives de la Comunitat Valenciana, la Unió General de Treballadors del País Valencià i la Confederació Sindical de Comissions Obreres del País Valencià, han convocat una aturada durant la jornada del dia 28 de maig de 1992, que, amb caràcter general, es portarà a efecte a partir de les cinc i fins a les dotze hores, tret que mitjançant comunicacions específiques s'hagués comunicat una duració distinta. La indicada convocatòria afecta totes les activitats laborals i funcionarials exercides pels treballadors i pels empleats públics de les empreses i organismes establerts en l?àmbit de la Comunitat Valenciana. Així mateix, els sindicats Unió Sindical Obrera de la Comunitat Valenciana, i la Confederació General de Treball del País Valencià, han convocat en la mateixa data una aturada general de vint-i-quatre hores de duració.  
El dret a la vaga dels treballadors és un dret fonamental reconegut en l'article 28.2 de la Constitució Espanyola, l'exercici de la qual està condicionat al manteniment dels serveis essencials de la comunitat; a aquest efecte, el Tribunal Constitucional ha definit l'essencialitat dels serveis en relació amb les necessitats satisfetes, entenent per tals les que satisfan drets fonamentals, llibertats públiques i béns constitucionalment protegits.  
La determinació en concret de quines activitats o serveis s'han de considerar com a essencials per a la comunitat, a l?efecte de limitar en ells l?exercici de la vaga, compet, d'acord amb l'article 10.2 del Reial Decret Llei 17/1977, de 4 de març, a l'autoritat governativa, que en aquest cas, i pel que fa als serveis o a les activitats que es despleguen o s'exercesquen a la Comunitat Valenciana, aquesta haja assumit competències respecte a aquests, és el Consell de la Generalitat Valenciana, i per delegació, aquesta Conselleria de Treball i Afers Socials.  
Per això i davant aquesta convocatòria de vaga, cal conjugar l'atenció dels serveis públics amb l?exercici del dret de vaga, i per tant cal limitar aquest en la justa i estricta mesura per al manteniment dels serveis essencials de la comunitat.  
En conseqüència i com a regla general, s'estableixen com a serveis mínims, durant les aturades que s'efectuen en la jornada del dia 28 de maig, les corresponents a diumenges i festius, considerant la duració de la convocatòria, la seua extensió i àmbit, circumstància que dificulta una major especificació per sectors i empreses determinades.  
Això no obstant, en l'Administració pública de la Generalitat Valenciana, durant el temps d'aturada, que s'ha concretat entre les 8 i les 12 hores, s'hi estableixen com a mínims els serveis propis d'un dissabte, és a dir, un únic servei de registre centralitzat en la Conselleria d'Administració Pública.  
En el sector sanitari, als serveis propis de diumenges i festius s'afegeixen els habituals en els dissabtes en el cas d'institucions obertes d'atenció primària, per considerar que les urgències solen presentar-se directament en aquests centres amb major freqüència que en els hospitalaris, i mantenir en el Servei d'Epidemiologia un mínim d'un facultatiu per província.  
En el transport públic, el caràcter essencial del qual està relacionat amb els drets constitucionalment protegits a la lliure circulació i al treball dels qui no volgueren secundar la vaga, s'hi fixen uns serveis mínims en les denominades hores punta que coincidesquen amb les aturades convocades, mínims imprescindibles per a l?exercici d'aquells drets.  
En els centres d'ensenyament dependents de la Generalitat Valenciana i atés que el dia 28 de maig és dia lectiu a tots els efectes, cal la presència d'almenys un responsable del centre.  
Finalment, en Protecció Civil s'estableixen uns mínims indispensables per atendre les eventuals situacions d'urgència que es pogueren presentar durant les hores d'aturada.,  
Per tot això i d?acord amb el que preveu l'article 10 del Reial Decret Llei 17/1977, de 4 de març, el Reial Decret 4105/1982, de 29 de desembre, el Decret del Consell de la Generalitat Valenciana de 6 de febrer de 1984, modificat pel Decret 26/1986, de 24 de, febrer, i de conformitat amb el que estableix l'article 28.2 de la Constitució espanyola i l?Estatut de la Comunitat Valenciana aprovat per la Llei Orgànica 5/1982, de 1 de juliol, i després de consultar les organitzacions sindicals i empresarials més representatives,  
ORDENE  
Article primer  
La convocatòria de vaga anunciada per al dia 28 de maig de 1992, s'entendrà condicionada al Manteniment dels serveis públics essencials que presenten organismes, entitats, empreses, tant públics com privats, en aquells supòsits en què els serveis o les activitats es desenvolupen o s'exercesquen íntegrament dins de l?àmbit territorial de la Comunitat Valenciana, i que aquesta haja assumit competències respecte a aquells.  
Article segon  
A l'efecte establert en l'article anterior, es fixen els serveis essencials mínims en els distints sectors, que s'hauran de prestar durant les hores d'aturada que s'efectuen.  
1. Administració pública de la Generalitat Valenciana.  
Durant les hores d'aturada, es prestaran com a mínims els serveis propis d'un dissabte, és a dir, un únic servei de registre centralitzat en la Conselleria d'Administració Pública.  
II. Sanitat pública i privada.  
1. Hospitals: durant les hores d'aturada es prestaran com a mínims els serveis propis dels diumenges.  
2. Serveis ordinaris d'urgències i serveis especials d'urgència: durant les hores d'aturada es prestaran com a mínims els serveis propis dels diumenges.  
3. Centres d'atenció primària i centres d'especialitat: durant les hores d'aturada prestaran com a mínims els serveis propis d'un dissabte.  
4. Assistència pública domiciliària: durant les hores d'aturada es prestaran com a mínims els serveis propis dels diumenges.  
5. Sector laboral d'ambulàncies: durant les hores d'aturada es prestaran com a mínims els serveis dels diumenges.  
6. Serveis d'epidemiologia: durant les hores d'aturada hi prestaran serveis mínims un facultatiu de cada província.  
III. Neteja interior i recollida de residus en centres hospitalaris.  
Durant les hores d'aturada es prestaran com a mínims els serveis propis d'un diumenge.  
IV. Transports públics.  
Els serveis mínims a prestar es fixen en un 25% durant els hores d'aturada que coincidesquen entre les 6 i les 9 hores i entre les 18 i les 21 hores del dia 28 de maig; en qualsevol cas durant aquestes hores s'haurà de realitzar si més no un servei, encara que això comportara un percentatge superior a l'assenyalat.  
Els autobusos de l'Empresa Municipal de Transports de València destinats al transport de minusvàlids, prestaran els serveis propis d'un dia laborable.  
V. Energia.  
Durant les hores d'aturada es prestaran com a mínims els serveis propis d'un diumenge.  
VI. Serveis socials (centres d'assistència d'atenció de 24 hores) i internats.  
Durant les hores d'aturada es prestaran com a mínims els serveis propis d'un diumenge.  
VII. Centres d'ensenyament dependents de la Generalitat Valenciana.  
Amb caràcter general prestarà serveis mínims en cada centre el seu director en funcions directives no docents.  
En els centres especials d'ensenyament en règim d'internat es prestaran com a mínims els serveis propis d'un diumenge.  
VIII. Protecció civil.  
En el Centre de Coordinació d'Emergències de l?Eliana, durant les hores d'aturada prestaran serveis mínims un tècnic de Protecció Civil i un operador de comunicacions.  
Article tercer  
En el cas d'acords entre els representants de l'empresa i el comitè de vaga sobre fixació de serveis essencials mínims d'un centre de treball, se'n seguirà el tenor d'aquests.  
Article quart  
El que disposa l'article segon d'aquesta ordre no comportarà cap limitació dels drets que la normativa reguladora de la vaga reconega al personal no utilitzat en l'atenció dels serveis essencials mínims establerts, ni tampoc afectarà la tramitació ni els efectes de les peticions que motiven la vaga.  
Article cinqué  
Aquesta ordre entra en vigor el mateix dia de la seua publicació en el Diari Oficial de la Generalitat Valenciana.  
Alacant, 22 de maig de 1992.  
El Conseller de Treball i Afers Socials,   
MARTÍN SEVILLA JIMENEZ


Còpia Permalink ELI